Jeffery Taylor

Džefris Teiloras (Jeffery Taylor, g. 1989 m. gegužės 23 d.) – amerikiečių kilmės Švedijos krepšininkas. Rungtyniauja lengvojo krašto puolėjo, atakuojančiojo gynėjo pozicijose.

Gimė Švedijoje apsigyvenusio buvusio NBA krepšininko Džefrio Teiloro šeimoje. 2006 m. Džefris Teiloras jaunesnysis išvyko į JAV ir ėmė rungtyniauti už Hobso mokyklą, kurios komandoje žaidė ir jo tėvas. 2008–2012 m. lankė Vanderbilto universitetą (Nešvilis) ir žaidė už jo komandą „Commodores“.

Dalyvavo 2012 m. NBA naujokų biržoje, antrame rate pasirinktas Šarlotės „Bobcats“ komandos, kurios sudėtyje ir debiutavo kaip profesionalus krepšininkas. Tačiau 2013 m. gruodį jam trūko Achilo sausgyslė, o 2014 m. rugsėjį Teiloras sulaikytas dėl užpuolimo ir suspenduotas 24 NBA rungtynėms. Po to išsiųstas į Ostino „Spurs“ komandą G lygoje.

2015 m. pasibaigus kontraktui su „Hornets“, Džefris Teiloras perėjo į Madrido „Real“ – šio klubo sudėtyje rungtyniavo 7 sezonus, 2018 m. tapo „Eurolygos“ čempionu. 2022 m. gruodžio 23 d. pasirašė sutartį su Alytaus „Wolves“.

Atstovavo Švedijos jaunimo rinktinėms, su nacionaline rinktine dalyvavo 2013 m. Europos čempionate.

Pasiekimai 
 Eurolyga: 2018 m.
 ACB lyga: 2016, 2018, 2019, 2022 m.
 Ispanijos krepšinio taurė: 2016, 2017 m.
 Ispanijos krepšinio supertaurė: 2018, 2019 m.
 FIBA tarpžemyninė taurė: 2015 m.

Šaltiniai 

Užsienio krepšininkai Lietuvos komandose
Švedijos krepšininkai